|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2022*** |  |

Pesterzsébet, 2022. július 24.

***Kreisz János, lelkész***

**Aki vakon is**

**tisztán látta Őt**

**Alapige:**Márk 10; 46-52

***„És Jerikóba érkezének: és mikor ő és az ő tanítványai és nagy sokaság Jerikóból kimennek vala, a Timeus fia, a vak Bartimeus, ott üle az úton, koldulván. És a mikor meghallá, hogy ez a Názáreti Jézus, kezde kiáltani, mondván: Jézus, Dávidnak Fia, könyörülj rajtam! És sokan feddik vala őt, hogy hallgasson; de ő annál jobban kiáltja vala: Dávidnak Fia, könyörülj rajtam! Akkor Jézus megállván, mondá, hogy hívják elő. És előhívják vala a vakot, mondván néki: Bízzál; kelj föl, hív tégedet. Az pedig felső ruháját ledobván, és felkelvén, Jézushoz méne. És felelvén Jézus, monda néki: Mit akarsz, hogy cselekedjem veled? A vak pedig monda néki: Mester, hogy lássak. Jézus pedig monda néki: Eredj el, a te hited megtartott téged. És azonnal megjött a szemevilága, és követi vala Jézust az úton.”***

Kedves Testvérek! Mint az bizonyára a legtöbben tudjátok a múlt héten gyülekezetünk korban legfiatalabb ifjúsági csoportjával, az **Agnus ifivel voltunk Úrkúton táborozni**. Igazán áldott hetet tudhatunk magunk mögött, hiszen mély beszélgetések, nagy hitélmények, önmagunk megismerése és új felismerések tarkították ezt a szép hetet. Istené legyen mindezért a dicsőség! **Az idei táborunkban a korábbi évekhez képest volt egy nagy újítás. Ez pedig a szombat délelőtti bibliatanulmány volt.** Ez az elcsendesedés abból áll, hogy a fiatalok kapnak egy igeszakaszt, hozzá kapcsolódó segítő magyarázatokkal, és az a feladatuk, hogy 1-1,5 órát üljenek csendben az Ige felett. **Semmi más dolguk nincs, mint olvasni az Igét, és imádkozni felette.** Ha pedig valamit megértettek, vagy üzenetté vált számukra, azt írják le egy lapra. Lélekemelő volt először látni azt, hogy XXI. századi, budapesti fiatalok, csendben ülnek a tábor különböző pontjain a Szentírás felett. Utána pedig hallgatni azt, hogy mi mindent értettek meg az Igéből. Drága testvér! **Szeretettel bíztatlak arra, hogy szánj időt az elcsendesedésre az Ige felett.** Nem is tudod micsoda kincsek rejteznek a Bibliában. A fiataljaink megéreztek ebből valamit! Próbáld ki te is otthon!

**De, hogy miért mondtam ezt el itt az igehirdetés legelején? Nos azért, mert az ifiseim számára kiadott igeszakasz, az imént felolvasott bartimeusi történet volt.** Tekintsünk hát most mi is, Istenünk Igéjére, amit számunkra mára elkészített!

Kedves Testvérek, felolvasott Igénk, **Jézus Krisztus földi szolgálatának szinte a legeslegvégén játszódik.** Hiszen, ha tovább olvassuk a bibliai beszámolót, azt láthatjuk, hogy ezután a találkozás után már megy fel Jeruzsálembe és kezdődik a Nagyhét. **Most Jerikóban van, de a következő állomás már Jeruzsálem.** Jézus ezzel tökéletesen tisztában van! Pontosan tudja, hogy közeleg a halála napja, hiszen maga mondja nem sokkal a Bartimeussal való találkozás előtt, hogy: *„Íme, felmegyünk Jeruzsálembe, és az Emberfia átadatik a főpapoknak és az írástudóknak, halálra ítélik, és átadják a pogányoknak, kigúnyolják és leköpik, megkorbácsolják és megölik, de három nap múlva feltámad.”* Jézus ezzel harmadszor jelentette be a közelgő szenvedéseit. Pontosan tudja, hogy hová megy. Megy meghalni.

Kedves Testvérek, **úgy elgondolkodtam azon, hogy Jézus miért csinálja azt, amit csinál, úgy, hogy tudja, hogy közel az utolsó óra?** Úton van a főváros felé, tudja, hogy iszonyatos megpróbáltatások várnak rá, miért tanít még? Miért gyógyít még? **Mi dolga van még a Mesternek? Hiszen mindent megtett, amit ebben a három évben meg kellett tennie.** Hiszen három éve gyógyít, tanít, hirdeti Isten országát, halottakat támaszt fel, mi dolga lenne még Jézusnak? Miért nem vonul külön a tanítványaival, és készül a megpróbáltatásokra?

**Kedves Testvérek, egyetlen egy dolog miatt. Azért, mert volt még egy utolsó, időknek előtte elkészített találkozása.** Volt Jerikóban még valaki, akit az Atya Jézusnak adott. Jézus pedig elindult ezért a valakiért, Bartimeusért. Márk evangélista beszámolója szerint Bartimeus volt az utolsó ember, akivel Krisztus csodát tett a halála előtt. Volt még egy elkészített találkozója Jézusnak.

**Számomra ez különösen megindító. A Mestert tulajdonképpen hat nap múlva keresztre feszítik.** Ő ezt pontosan tudja. Azonban még dolga van egy szegény vak koldussal, és bemegy Jerikóba, és meghallja Bartimeust.

**Drága Testvér! A te életedben, volt már ilyen előre elkészített találkozás Jézussal?** Volt már pillanat az életedben, amikor félreismerhetetlenül közel jött hozzád Ő? Amikor tudtad, hogy ez az a TALÁLKOZÁS? Ha volt biztosan emlékszel rá, hiszen ezeket a találkozásokat nem mi szervezzük. Időknek előtte döntés született arról, hogy egyszer találkozni fogtok. **Ha találkoztál már Jézussal, akkor biztos vagyok benne, hogy változás történt az életedben. Mert a Jézussal való találkozásig lelki értelemben mind olyan koldusok vagyunk, mint ez a szegény Bartimeus.** **Kolduljuk a mások szeretetét. Koldusként könyörgünk egy kis figyelemért, megértésért, odaadásért. Kolduljuk az emberektől mindazt, amit egyedül Jézus tud betölteni az életünkben.**

**Gondold csak végig az életedet! Egészen lecsupaszítva nem arról szól, hogy kiszolgáltatva másoknak szeretnénk néhány szeretetmorzsát kapni?** A Jézussal való találkozás után mindez megváltozik! Ha volt már ilyen az életedben, ilyen előre elkészített találkozás, adj érte hálát! Mert ez azt jelentette, hogy a mennyei Atya időknek előtte kiválasztott téged, és elküldte hozzád Jézust.

**Na és hallgatod az Igét időtlen idő óta, és még mindig nem volt ilyen találkozás? Mi van akkor, ha vágysz erre a találkozóra, mégsem került még rá sor? Régóta szól hozzád az Ige.** Miért nem volt még találkozás Jézussal? Foglalkoztat egyáltalán ez a találkozás? Ha még nem volt ilyen találkozás, akkor egy valamit megtehetsz. **Bartimeus példáját kövesd!** Jézus három éve tanít, csodákat tesz, vakokat gyógyít. Mégsem találkozott Vele Bartimeus. Pedig három év hosszú idő. De ennek a koldusnak a szívében hit volt, hogy egyszer létrejön ez a találkozó! **Erről még később szó lesz. Ha el mered hinni, hogy Jézusnak veled is van egy előre elkészített találkozója, akkor találkozni is fogsz Vele!** Mert Jézus keresi azokat, akik Őt hittel várják.

Bartimeus így várta Őt. És **létre is jött az életet változtató nagy találkozás. De ki volt tulajdonképpen ez a Bartimeus? Ki volt ő, hogy Isten kiválasztotta arra, hogy találkozzon a Megváltóval?** Bartimeusról az tudjuk, hogy szegénynek még tisztességes neve sincs. Hiszen a Bar Timeus jelentése: a Timeus fia. Három dolgot tudunk ennek a Timeusnak a fiáról. Az első, hogy: vak. A második: koldus. A harmadik pedig: van hite.

Menjünk sorban! **Nem tudjuk erről a férfiról, hogy születésétől fogva vak, vagy élete során veszítette el a látását.** Ma a XXI. században a vakokkal szemben sokkal szolidárisabbak az emberek. Segítik őket az utcán, segítik őket felszállni a villamosra stb. **Jézus korában egészen másként vélekedtek róluk.** Úgy tartották, hogy a vakság Isten büntetése. Vagy az illető szüleinek volt valami súlyos bűne, vagy pedig a vaknak. Ezért Isten lesújtott és megvakította.

**Éppen ezért, ha Izraelben valakire rásütötték a „bűnös” bélyeget, az a társadalom peremére szorult, kiközösítették maguk közül.** Olyan mértékű volt ez a kiközösítés, hogy még beszélni és érinteni sem szabadott őket, mert tisztátalanok. Ezért egy vaknak túl sok kilátása nem volt az életben. **Csak zárójelben jegyzem meg, hogy Jézus azzal, hogy számtalan vakot meggyógyított, bizonyította Isten voltát.** Hiszen az akkori, zsidó logika szerint Isten büntetését csak Isten oldhatja.

**Egy vak embernek túl sok kilátása nem volt az életben, s szinte kivétel nélkül mind az utcán végezték. Emiatt nem „csupán” vak volt ez a Bartimeus, de koldus is.** Tehát mások könyörületéből élt. Úgy gondolom, hogy ezen témát illetően túl sok változás nem történt az évszázadok során. **Különösen itt a fővárosban, napi szinten sokszor talá lkozhatunk a nincstelenekkel, a koldusokkal, a hajléktalanokkal. Senkinek nem kell bemutatni őket.**

**Azonban, hogy megértsük Bartimeus helyzetét, gondoljatok egy pillanatra a hajléktalanokra, amikor elsétáltok mellettük! Milyen érzések kavarognak akkor bennünk? Szánalom, közöny, undor, esetleg harag?** Együttérzés? Idézd fel magadban ezeket az érzéseket, és úgy nézz Bartimeusra, hogy ő pontosan ilyen tekinteteket érzett magán, nap mint nap.

Ennek az embernek azonban volt egy nagy-nagy kincse! A Jézust váró hite! Ahogyan azt korábban említettem, Jézus már három éve tanít, gyógyít, prédikál. **Nyilvánvalóan eljutott a híre Jerikóba is, és az utcán ülve ez a szegény vak koldus meghallotta azt, hogy van itt valaki Izraelben, aki még a vakokat is meg tudja gyógyítani. Hit gyulladt ennek a Bartimeusnak a szívében.** Olyan hit, amiből sugárzik az, hogy ő pontosan tudja, hogy Jézus képes őt meggyógyítani. Jézus szavaiból pedig majd az is kiderül, hogy nem csak a gyógyítást illetően volt hite ennek a Bartimeusnak. Jézust vakon is annak látta, Aki Ő valójában. A Messiás. **Bartimeus az az ember, aki vakon is tisztán látta Őt. Ez az ember hittel a szívében ült Jerikó utcáin, és várta Jézust.**

**Kedves Testvérek, az a csodálatos ebben a történetben, hogy Jézus azért ment Jerikóba, hogy Bartimeust megtalálja. Bartimeus pedig várta Őt. Hát nem csodálatos történet?! Jézus keresi azt, aki várja Őt! Csodálatos!**

Drága Testvér! Te várod a Jézussal való találkozást? **Mert Ő ma is járja a világot, keresve azokat akik várják Őt. Így jön el hozzánk minden vasárnap a templomba.** Így jön el minden ifi táborba és csendes hétvégére. Így jön el akkor amikor kinyitod a Bibliádat és olvasni kezded. Jézus keresi azokat, akik hittel a szívükben várják Őt. Ne félj elhinni azt, hogy veled is van egy előre elkészített találkozója!

**Jézus kereste azt, aki várta Őt, és végre elérkezett a nagy találkozás! Ahogy mondani szokás: itt a soha vissza nem térő esély.** Bartimeus amint meghallja, hogy érkezik Jézus, elkezd kiabálni: *„Jézus, Dávidnak Fia, könyörülj rajtam!”*

**Micsoda botrány?! Érkezik a híres Mester, nagy tömeg veszi Őt körbe, isszák a szavait, és egy hajléktalan „belerondít” az idilli pillanatba.** Főben járó bűn volt megzavarnia egy bűnös, kirekesztett embernek a Mestereket. Jön is a várható reakció a tömegtől: *Elhallgass! Mit képzelsz magadról?! Menj innen!* **De Bartimeus pontosan tudta, érezte, hogy ez az egyetlen alkalom amikor Jézus itt van. Kedves testvérek, ebben a rövid jelenetben a hit bátorságát és merészségét láthatjuk!** Amikor senki és semmi nem érdekel, nem érdekel, hogy kinevetnek, lehurrognak, kitaszítanak, a hitben erő van! A hit bátorsága, hogy kiabál tovább ez a koldus. *„Jézus, Dávidnak Fia, könyörülj rajtam!”*

Jézus pedig ezt mindig meghallja! *„Jézus, Dávidnak Fia, könyörülj rajtam!”* Különös megszólítás ez testvérek. **Nem szólította még így soha senki a Mestert korábban.** Általában rabbinak, mesternek szólítják, vagy ahogy Ő mondja magáról az *„embernek fia”,* de ez egy új megszólítás. *„Jézus, Dávidnak Fia…”* **Kedves testvérek, mély hitvallás ez a három szó: „Jézus, Dávidnak Fia”.** Azt jelenti ez, hogy Bartimeus pontosan tudja, hogy kicsoda. Tudniillik az ószövetségi nép hite szerint a Messiás Dávid király leszármazottja lesz. **Azzal, hogy Bartimeus így szólítja meg Jézust, azzal azt is mondja, hogy:** TUDOM, HOGY TE VAGY A MESSIÁS!

**Ez a vak koldus, Bartimeus pontosan tudja, hogy Kihez szól most.** Az élő Isten Fiához. Jézus pedig azonnal meghallja őt, mert hittel közeledik Hozzá.

**Kedves Testvérek, néhány évvel ezelőtt volt egy nyári konferenciánk. Az egyik előadó, akit Tamás hívott, a megkötözöttségeinkről beszélt.** Ő idézte fel ezt a rövid Bartimeusi mondatot. *„Jézus Dávidnak Fia, könyörülj rajtam!”* Azt fűzte hozzá magyarázatul, hogy ha az ember olyan mélyre kerül, hogy már imádkozni sem tud igazán. **Amikor minden összedőlt körülötte, bátran imádkozzunk csak ennyit**: *„Jézus Dávidnak Fia, könyörülj rajtam!”* **Mert Jézus meghallja, ha kiáltanak Hozzá. Könyörülni fog, ha hittel kéred Őt.**

Bartimeuson is könyörült, hiszen megállt és szólt, hogy hívják oda hozzá. Bartimeus pedig váratlan dolgot tesz, levetette a felsőruháját, és Jézushoz szaladt.

Kedves Testvérek, ez **a felsőruha** valószínűleg a legnagyobb érték volt, ami ennek a koldusnak a birtokában volt. Miért dobja le magáról? Egyfelől biztosan azért, mert mivel ez egy nehéz ruhadarab volt, szabadulni akart tőle, hogy minél gyorsabban Jézushoz érjen. **Úgy gondolom azonban, hogy van ennek egy mélyebb üzenete is. Bartimeus életében eljött az a pillanat, amikor mindent maga mögött hagyhat. Maga mögött hagyhatja a szennyes életét, amit a felsőruhája jelképez, és szaladhat Jézushoz az új, hófehér, Jézus vére által tisztára mosott új ruháért.**

Kedves testvérek, ez a megtérés! **Amikor Jézus közelségére a szennyes ruhámat levetem és új hófehér ruhába öltöztet engem.** Csodálatos érzés! Bartimeus maga mögött hagyta a nehéz, szennyes eddigi életét, és szaladt Jézushoz, hogy Ő új ruhába öltöztesse őt.

**És itt következik a történet lecsodálatosabb része.** Azért a legcsodálatosabb, mert Jézusból láthatunk meg valamit. Bartimeus odaér Jézushoz, és Jézus feltesz egy olyan kérdést, amivel egy egészen elképesztő, rövid beszélgetés veszi kezdetét. *Mit akarsz, hogy cselekedjem veled?* **Bármit kérhet ez a Bartimeus.** Hittel a következőt mondja: „*Mester, hogy lássak! Jézus pedig monda néki: Eredj el, a te hited megtartott téged. És azonnal megjött a szemevilága, és követi vala Jézust az úton.”*

**Kedves Testvérek, első olvasásra nem logikus a párbeszéd.** *Mester, hogy lássak… Eredj el, a te hited megtartott téged.* Kedves testvérek, különös dolgot él át ez a Bartimeus. **Ez a jézusi válasz, hogy a te hited megtartott téged, az eredeti szöveg szerint azt jelenti, hogy: üdvözített!** Bartimeus pontosan tudja, hogy életének a legnagyobb problémája, hogy nem lát, hogy vak. Mégis van hite Jézusban. Kiderül ez abból, ahogyan megszólítja Őt.

**Nézzétek csak, milyen csodálatos Jézus! Először örök életet ad neki, és aztán ad neki egy másik csodás ajándékot! Bartimeus megláthatta Azt, akiben hitt!** Meggyőződésem, hogy a szeme világának visszaadás csupán egy ajándék volt, egy ráadás, hogy megláthatja Őt. Jézus megajándékozta Bartimeus azzal, hogy láthatta Őt. **Megláthatta azt, akiben hitt. Miközben készültem, eszembe jutott Áprily Lajos csodálatos verse, amiből engedjétek meg, hogy röviden idézzek.**

*Szép volt, anyám, mikor a két szelíd kéz megérintette fénytől szűz szemem, világgá lett a bús világtalanság, s öröm borzongott át a lelkemen. Koldus-kövem felett, a tér derengett, arcom felé egy arc világított, s káprázva néztem hívó, mély szemébe Annak, ki jött, megállt, meggyógyított. Jerikó minden színe birtokom lett. Egész világ. De meddig lesz enyém? Ha börtönömbe holnap visszahullnék, tán elhullatnám s elfelejteném. A pálma zöldjét, esti domb liláját, barna leányrajt, bíbor rózsatőt. De lelkem mélyén hordozom halálig, hogy láttam Őt, anyám, hogy láttam Őt!*

**Kedves Testvérek, befejezem azzal, amivel a történet is befejeződik.** Miután Jézus meggyógyította Bartimeust, a gyógyult koldus nem ült vissza a földre koldulni. Azt olvassuk, hogy: *„követte Jézust az úton”.* **Azt jelenti ez, hogy miután az ember örök életet nyert, többé nem koldus!** Nem mások szeretetét, figyelmét, idejét koldulja, hanem követi Jézust. **Ez pedig nem jelent kevesebbet, mint hogy az egykori nincstelen odalép a koldusokhoz, mint ahogyan azt Péter és János is tették, és hirdeti nekik az örömhírt.** Ezt jelenti követni Jézust. **Ha híven végig járod ezt az utat, biztos vagyok benne, hogy olyan ajándékban lesz részünk, mint Bartimeusnak volt. Megláthatjuk Jézust. Szívből kívánom, hogy így legyen!**

Ámen!